[Foto’s] Gordonsbaai-brand: Skade beloop reeds miljoeneFoto: Verskaf. Die skade van die verwoestende brand wat sedert Dinsdag teen die berg by Gordonsbaai in die Wes-Kaap woed word reeds op miljoene rande beraam. Die finale skadeberaming sal na verwagting baie meer wees. JP Smith, die DA se burgemeesterskomiteelid vir veiligheid, sekuriteit en maatskaplike dienste, het Woensdag gesê die eerste “rowwe” beraming van die skade is R38 miljoen. “Die finale bedrag sal waarskynlik heelwat hoër wees.” Die brand woed reeds twee dae lank en het talle wonings vernietig. Die dierewelsynsvereniging in Helderberg in Gordonsbaai moes ook Dinsdag sy perseel ontruim. Woensdag was daar steeds 17 brandweerwaens by brandbestryding betrokke, asook twee watertenks en ongeveer 60 grondspanne. Brandbestryders van City Biodiversity, Working on Fire en die Overberg-brandweerdienste was ook betrokke. Smith het gesê die N2 en R44 is intussen weer oopgestel. “Die polisie het gesê boosdoeners het gepoog op by drie van die beskadigde huise in te breek, maar is in hul spore gestuit deur lede van die buurtwag,” het Smith gesê. Volgens hom het die brand tien private eiendomme, drie motors, een vragmotor, twee fabrieke en twee buitelugstore beskadig. Hy het gesê wind van 20 km/h word vir vandag voorspel, wat die situasie beheerbaarder maak. Die Kaapstadse brandweer en reddingsdienste het Woensdag nog hard gewerk om ŉ hele paar brande reg oor die Kaapse Skiereiland te blus. Smith het Woensdag gesê die spanne wat ontplooi is sal “nog vir ŉ hele ruk” op die toneel teenwoordig wees. Daar woed ook ŉ reuseveldbrand in Simonstad. Die vloot het volgens hom ook skade gely ten opsigte van stoorkamers en ander fasiliteite. Volgens hom bedreig dié brand in dié stadium nie enige eiendom nie. Daar is vyf brandweerwaens, vier watertenks en 28 brandbestryders op dié toneel. Smith het gesê vier helikopters help met lugbrandbestryding. Road Hill-weg was Woensdag weens erge rook gesluit.